દાખલા તરીકે, ગવર્નમેન્ટ જનરલના ગૃહખાતાનો એક યુવાન જર્મન સર્વેયર આ મહેમાનોમાં સામેલ હતો, જેણે ઓસ્કરની ઝેબ્લોસીની એનેમલ ફેક્ટરીની સીમાઓની નોંધણી કરી હતી. ઓસ્કરના પ્લાન્ટ ‘ડ્યૂસ્ક ઇમેઇલ ફેબ્રિક’ (ડેફ)ની પાછળ, એક વિશાળ ખાલી જગ્યા હતી, જ્યાં એક બોક્સ ફેક્ટરી અને એક રેડિએટર પ્લાન્ટ જેવા અન્ય બે ઉત્પાદકોના પ્લાન્ટ એકબીજાની લગોલગ આવેલા હતા,. સર્વેયરે પોતાની મોજણીમાં ત્યાંની મોટાભાગની પડતર જમીન ડેફની માલીકીની હોવાનું લખી આપ્યું હતું જેનાથી શિન્ડલર અત્યંત ખુશ થઈ ગયો હતો. આર્થિક વિકાસનું સપનું તેના મગજમાં નાચવા લાગ્યું હતું. સર્વેયર બહુ સારો માણસ હતો, તેને સમજાવી શકાય તેમ હતો, અને ભવિષ્યમાં બાંધકામની પરવાનગી મેળવવામાં એનો ખપ પડી શકે તેમ હતો, એટલે તેને એ પાર્ટીમાં બોલાવવામાં આવ્યો હતો.